כשפולי ודיגורי ענדו את טבעות הקסמים, עולמות חדשים נפתחו בפניהם. במסעותיהם הם העירו משנתה את המכשפה ג'דיס ונקלעו לארץ מסתורית וחשוכה. אך עד מהרה ניעורה הארץ לחיים לקולו האצילי של האריה אסלן, שניצח על בריאתם של נרניה ושל בעלי החיים המדברים, הפאונים והגמדים, הקנטאורים ורוחות העצים ושלל היצורים המופלאים. שם בנרניה יצאו פולי ודיגורי בשליחותו של אסלן מסע על גב הסוס המכונף. הם עפו אל עבר פסגות מושלגות ועמק נסתר בחיפוש אחר גן קסום ובו עץ תפוחי כסף שלפירותיו כוחות מופלאים. אך אל הגן הסודי התגנבה המכשפה ג'דיס, שזוממת לטעום מפרי החיים ולהפוך לשליטה הנצחית של ממלכת נרניה.
ק"ס לואיס (1963-1898) סופר, משורר ומסאי, פרופסור לספרות וחובב נלהב של ספרי פנטזיה ומדע בדיוני. לואיס נולד בצפון אירנלד ורוב חייו לימד ספרות אנגלית באוניברסיטת אוקספורד. יחד עם ידידו ג' ר. ר. טולקין השתייך למועדון ספרותי שחבריו נהגו להיפגש בפאב המקומי ולשוחח על הסיפורים שהמציאו. לואיס שאב השראה מסיפורי אגדות, סיפורי עם וסיפורי מיתולוגיה ומזיכרונות הילדות שלו עצמו. כל אלה הובילו אותו לכתוב את סיפורי ממלכת נרניה, שנחשבים אבן דרך בספרות הפנטזיה ואחת מפסגות ספרות הילדים.
כל אחד מהספרים הוא סיפור בפני עצמו, וכולם מתרחשים בממלכת נרניה.